Aga tänase juurde tagasi. Lõpuks jõudis meie amort USA-st parandatult tagasi. Kasutasime ekspressteenust, mille eest kasseeritakse rohkem kui muidu, aga nagu näha, erilist kasu polnud. Panime paki teele 24.  aprillil ning lubatud aja sees ehk 27. aprilliks oli see kohal. Oli jutt, et USA DHL võtab paki saajaga kohe varsti ühendust ja täpsustab tagasisaatmise aja, sest maksime kinni saatmise mõlemas suunas. Amordispetsialist tegi oma töö ruttu, ühe päevaga ära, kuid DHL ei võtnud ega võtnud ühendust. Kui ta ise nendega ühendust püüdis võtta, öeldi, et tagasisaatmist peab koordineerima Colombia DHL ja et nemad ei saa muidu midagi teha. Igal juhul veeretati seda "palli" niimoodi tükk aega, kuni 30. aprilli õhtul lõpuks  pakk ikka vastu võeti ja teele pandi. Kätte saime selle alles täna, ehk 5. mail, pärast mitmeid telefonikõnesid vastutavale agendile.